  Майя Бывальцева Удмуртиысь лэсьтӥськонъя, архитектурая но улон инты политикая министерство 2016-тӥ арын 1 сюрс 90 патерлы лэсьтӥськисьёсын тупанкылъёс юнматӥз. Соосты элькунысь каръёсын но ёросъёсын улӥсь егит семьяос басьтозы. 9-тӥ гудырикошконэ журналистъёслы со сярысь ивортӥз министр Иван Новиков. Вераны кулэ, 2015-тӥ арын ужаны кутскем «Егитъёслы патер» программая субсидиос (семьялы ӧжытсэ 200 сюрс манет — ред.) басьтӥзы ни 750-лэсь трос семьяос. «Азьло сямен ик, квартира басьтыны куто ипотекая кредитъёсты. Туэ нырысетӥ паларын 1 но ӝыны поллы тросгес басьтэмын. Программа ужаны кутскем дырысен ипотека кредитъёслэн быдӟалазы 7 миллиард манет котыр луиз. Лэсьтӥськисен тупанкыл юнматыса, егит семья улон интыез 15 процентлы дунтэменгес басьтэ. Элькун коньдэт сярысь верано ке, егит но трос нылпиё семьяослы, куд-огаз сӧсыр нылпиос но вань, со улон интылэсь 10 процентсэ тыре», — вераз Иван Новиков. Программае нырысь ик пыриськыны быгато коньдэт чотын ужасьёс. Но табере, министрлэн верамезъя, ипотекая кредит басьтыны быгато кун промышленной предприятиосын но огазеяськонъёсын ужасьёс но. «Егитъёслы патер» программаез быдэстыны чаклам 100 миллион манет пӧлысь 2015-тӥ арын 64 миллионэз гинэ кутэмын. Нош таяз арын 96 миллион манет быдтэмын ни. Пунэмаськон будэмез адӟыса, лэсьтӥськисьёс кредит басьтӥсьёс сӧры «бызьылыны» кутскизы. Министр озьы ик вераз, Удмуртия «Жилище» федерал программае но пыриське шуыса. Сое быдэсъяны элькун 2016-тӥ арын ватсаса 11 миллион манет басьтӥз. Чакланъёсъя, федерал программае пыриськись 55 семьяос выль патер басьтыны быгатозы. Лэсьтӥськон удыслы элькун коньдэт 2016-тӥ арын 3 миллиард манетлэсь трос уксё висъяз. Тегъёс: Мерлык ИванНовиков лэсьтськонудыс егитъёс Удмуртия улонинты  